b'\n_START_ARTICLE_\nLang\xc3\xb8ygruvene\n_START_PARAGRAPH_\nLang\xc3\xb8ygruvene p\xc3\xa5 Lang\xc3\xb8y i Krager\xc3\xb8 var jerngruver som ble startet opp p\xc3\xa5 1600-tallet._NEWLINE_Gruvene leverte malm blant annet til Fritz\xc3\xb8e Jernverk og B\xc3\xa6rums Verk. Det er antatt at ogs\xc3\xa5 M\xc3\xb8rlands Jernv\xc3\xa6rk, som var i drift fra 1609 til 1665, benyttet malm fra Lang\xc3\xb8ygruvene i fremstillingen av jern._NEWLINE_Det var de to hollandske br\xc3\xb8drene Selius Marselis og Gabriel Marselis som startet opp gruvedrifta p\xc3\xa5 Lang\xc3\xb8y. De kj\xc3\xb8pte ogs\xc3\xa5 M\xc3\xb8rlands Jernv\xc3\xa6rk i 1641._NEWLINE_Gyldenl\xc3\xb8ve kj\xc3\xb8pte opp Vestre Lang\xc3\xb8y like etter \xc3\xa5r 1700. I 1882 ble gruvene kj\xc3\xb8pt av H. Bi\xc3\xb8rn jr. fra Krager\xc3\xb8._NEWLINE_I 1906 begynte AS Norske Mineraler pr\xc3\xb8vedrift i Grevinne Wedels gruve igjen. I 1907 ble det satt igang lensing av Fru Anker gruve, og det ble bygd en 950 meter lang taubane til lasteplassen ved fjorden. Taubanen f\xc3\xb8rte 10 tonn malm i timen og ca. 75\xc2\xa0000 tonn malm ble utvunnet fra gruvene mellom 1906 og 1921. Det meste av malmen gikk til Tinfoss Jernverk ved Notodden, som p\xc3\xa5 dette tidspunktet hadde overtatt driften av Grevinne Wedels gruve._NEWLINE_De st\xc3\xb8rste gruvene p\xc3\xa5 Lang\xc3\xb8y er K\xc3\xa5sefjellgruva, Bj\xc3\xb8rn\xc3\xa5sgruvene, Jonshull gruve, H\xc3\xb8ymyr\xc3\xa5s, Grev Christians gruve, Tr\xc3\xb8dalen, Tangemyr\xc3\xa5s gruve, Tangelede, Fru Anker, Grevinne Wedel, Myrskj\xc3\xa6rpet, Kampenhaug, Snippen, Bukkefjell og Smediedalsgruvene._NEWLINE_Fru Anker og Grevinne Wedels gruve var de st\xc3\xb8rste i Krager\xc3\xb8distriktet, og var i \xc3\xa5rhundreder landets nest st\xc3\xb8rste.'